El projecte 'Menú Low Cost' del Seminari de Vic ha servit 5.812 menús durant el 2017 a persones d'Osona en situació de vulnerabilitat social i precarietat econòmica i, des de fa dos anys, també a persones amb mobilitat reduïda. La xifra és lleugerament inferior a la de l'any anterior, quan es van repartir 6.273 àpats. El servei ofereix un menú diari a un preu per sota del cost del mercat per a consumir al domicili particular dels beneficiaris del projecte, tots ells derivats des dels serveis socials bàsics del Consell Comarcal d'Osona i l'Ajuntament de Vic, en col·laboració amb Creu Roja i Osonament. Els àpats, supervisats per un dietista i amb un cost d'1,5 euros, consten d'un primer i un segon plat, a més de postres. Normalment, els residents de Vic recullen els àpats de forma diària, mentre que els de la resta de la comarca fan una recollida setmanal o quinzenal. A través d'un comunicat, el Seminari ha explicat que majoritàriament els usuaris són persones individuals que agafen el menú per si mateixos, però durant aquest any s’ha vist incrementat fins arribar al 25% els usuaris que recullen per a dues o més persones dins d’una mateixa unitat familiar. Una altra dada és el gènere, si bé fins ara el perfil que s'acollia al servei era majoritàriament masculí, enguany la tendència ha canviat i és la dona qui encapçala la recollida diària amb un 60%.  Malgrat el cost total del menú servit és de 4 euros, el projecte incorpora un sistema de copagament amb el beneficiari, qui assumeix una part de l’import per sota del preu de mercat. La resta ve finançat per altres administracions, com la Diputació de Barcelona, el Consell Comarcal d’Osona, l’Ajuntament de Vic, i entitats sense ànim de lucre, com és la Fundació Institució Puig Porret. El Seminari Vic assumeix el cost logístic i de funcionament del dispositiu, a més de l’aportació de recursos humans necessaris per tirar endavant el dispositiu.

Summary: La iniciativa 'Menú Low Cost' ofereix més de 5.800 àpats a persones d'Osona en situació de vulnerabilitat


El conseller Ernest Maragall ha visitat aquest dilluns a la tarda Raül Romeva a la presó de Lledoners, a Sant Joan de Vilatorrada (Bages), per fer un traspàs de cartera exhaustiu del Departament d'Exteriors. Fonts del Departament han confirmat la visita a l'ACN i han afirmat que aquest ha estat el traspàs que s'hauria d'haver pogut fer quan Romeva era a la presó madrilenya d'Estremera. Allà, però, el personal del centre penitenciari només va autoritzar una visita de 40 minuts separats per un vidre. Avui els dos polítics han pogut parlar cara a cara sense vidres pel mig, i han pogut despatxar en millors condicions sobre els temes de la conselleria. Les mateixes fonts han indicat que Romeva ha tingut molt interès en saber com estava el personal del Departament. Maragall, de la seva banda, ha reiterat que és Romeva qui hauria d'ostentar el càrrec de conseller. Des de l'entorn del conseller Maragall s'afirma que dins la duresa i la injustícia de ser a la presó, el titular actual de la cartera d'Exteriors ha vist el seu predecessor en el càrrec content de poder estar en un centre català, tant pel fet de tornar a ser al país, com per la manera com facilita el dia a dia a la família.

Summary: Maragall visita Romeva a Lledoners per fer un traspàs de cartera exhaustiu


La ciutat de Vic acollirà el 2016 al voltant d'un centenar d'activitats que ompliran la capital d'Osona de cultura pels quatre costats amb motiu del seu estatus com a capital catalana de la cultura. "No volíem crear un programa que només fos un aglutinador d'actes", ha explicat la regidora de Cultura, Susagna Roura, i per això s'han creat activitats només per a l'ocasió com és el cas de l'espectacle inaugural, que se celebrarà el proper 16 de gener a la Plaça Major. Es tracta d'un muntatge multidisciplinari amb música d'Arnau Tordera (Obeses) i Nàiades cor que es combinarà amb dansa aèria i un 'mapping' a les façanes. "Serà tota una declaració d'intencions", ha destacat el comissari, Marc Comas. D'aquí un mes just Vic ostentarà el títol de Capital de la Cultura Catalana. De moment, ja s'han presentat una vuitantena llarga d'activitats culturals, però des de l'organització preveuen arribar al centenar. Les diferents disciplines artístiques com el teatre, la música, les lletres o el disseny gràfic, entre d'altres, hi seran representades. Tot plegat, un programa per posar en valor tot l'actiu cultural de què disposa la ciutat i que vol fer extensiu a la resta de Catalunya. "Per conèixer-nos i reconèixer-nos", ha destacat el president de l'organització Capital de la Cultura Catalana, Xavier Tudela.  El coordinador del VICCC 2016, que és el nom de marca que engloba totes les activitats del projecte, Marc Comas, ha destacat algunes de les activitats que es podran veure durant tot l'any i que es poden trobar al web viccc2016.cat. La programació s'ha liderat des de l'àrea de Cultura de l'Ajuntament des de fa més d'un any i mig, i s'ha buscat la complicitat amb el sector amb l'objectiu de conèixer les seves inquietuds i sensibilitats. En tot el procés hi han participat més de 150 persones.  L'oferta cultural s'estableix a partir d'un codi de temporalitat i temàtica i d'aquesta manera cada mes de l'any se centra en una disciplina artística diferent. En aquesta sentit, el mes de gener es concentra tot en l’espectacle inaugural que tindrà lloc el 16 de gener a la Plaça Major. El mes de febrer tindrà com a fil conductor la fotografia, omplint d’imatges els espais emblemàtics de la ciutat. El març està dedicat al traç, i on es podran visitar exposicions d’obres de primer nivell com 'Un segle de pintura catalana'. El mes de abril, les lletres prendran importància i es podran fer visites guiades a espais literaris de la ciutat que normalment estan tancats al públic. El mes de maig serà el torn del disseny amb un ampli ventall d’exposicions on es mostrarà una radiografia d’aquesta disciplina artística de la ciutat i comarca. Les formes seran les protagonistes del mes de juny donant rellevància a l’escultura i l’arquitectura. El juliol i amb la festa major de la ciutat de fons es dedicarà a la cultura tradicional i popular. L’agost serà el mes de descans i els actes culturals tornaran de la mà de la música aprofitant el marc del Mercat de Música de Vic. En aquest mes, Marc Comas ha destacat una cantata de 200 alumnes de les escoles de música d’Osona que seran els encarregats de fer el concert de clausura del mercat a la plaça Major. Els joves reinterpretaran clàssics del rock al costat de la formació Ass Trio. El mes d’octubre serà el mes de l’escena, fent una crida als teatres de la ciutat amb l’estrena de produccions pròpies. A l'Atlàntida s'estrenarà l'obra 'Nador', inspirada en els relats de l'escriptora vigatana Laila Karrouch. L'Institut del Teatre presentarà 'R3' i l'espai ETC portarà a escena una revisió de l'obra d'Emili Teixidor, 'Laura a la ciutat dels sants'. La part visual serà la protagonista del mes de novembre amb projeccions de documentals, pel·lícules i creacions digitals, amb el festival de curts Julius com a gran atractiu. I, finalment, el dia 17 de desembre tindrà lloc 'Apaguem' que comptarà amb un musical de Verdaguer a càrrec d’Obeses i on es podrà veure una lectura diferent d'un dels màxims exponents de les lletres catalanes.

Summary: Un centenar d'activitats ompliran Vic durant tot el 2016 amb motiu de la Capitalitat de la Cultura Catalana


El popular, però, obre la porta a que tots els dirigents puguin expressar públicament a qui prefereixen per presidir la formació  ACN Barcelona.-El president del PPC, Xavier García Albiol, ha plantejat aquest dilluns al Comitè de Direcció que l’organització que lidera no pugui donar suport en bloc a un dels candidats que es presentaran a presidir el PP de tota Espanya. Segons ha explicat ell mateix en roda de premsa, la cúpula dels populars catalans s’ha mostrat favorable “unànimement” a la seva iniciativa, impedint així que el PPC es posi orgànicament del costat d’algun dels aspirants. Això, però, no ha impedit que ell mateix ja doni per fet que tots els dirigents i cares conegudes del PPC puguin posicionar-se públicament i explicar a quin candidat prefereixen per presidir el PP. “El PPC no es posicionarà respecte d’un candidat. Tots els militants tindran llibertat per escollir i votar a qui considerin idoni. És cert, però, que si jo faig un pronunciament acaba tenint una incidència però no hi haurà voluntat de fer un posicionament com a organització territorial”, ha explicat en roda de premsa.

Summary: Albiol veta que el PPC pugui donar suport en bloc a un candidat a liderar el PP


Els donants d'òrgans s'han triplicat en un any a Lleida, passant dels 5 el 2017 als 15 el 2018. Una de les explicacions d'aquest augment és que tot i que en els darrers anys, els donants més habituals eren les persones amb mort cerebral, començen a augmentar els donants d'assistòlia controlada. Són aquells pacients ingressats en estat crític per patologies cerebrals, respiratòries o cardiològiques en situació irreversible que no responen al tractament i que, amb la família, es decideix retirar el tractament. Pel que fa a lleidatans que van rebre algun òrgan, l'any 2018 van ser 67, 11 més que l'any anterior. D'aquests, 47 van rebre un ronyó, 8 un fetge, 5 un cor i 7 un pulmó.  A més de l'increment de donants, l'any passat a Lleida no es va registrar cap negativa a donar els òrgans de familiars. A Lleida, la mitjana d'edat dels donants és de 63 anys i dels 15 donants del 2018, 4 van ser dones i 11 homes. En aquest territori, la llista d'espera per ser trasplantat és de 66 persones, una xifra molt similar a la dels 65 del 2017.  Són dades fetes públiques aquest dimarts a l'Hospital Universitari Arnau de Vilanova de Lleida, el segon centre hospitalari no trasplantador de Catalunya pel que fa a nombre de donants, només darrere del Parc Taulí de Sabadell.

Summary: Els donants d'òrgans es tripliquen a Lleida el 2018, en un any sense cap negativa familiar


Aquest cap de setmana va assenyalar que aquest dilluns volia tornar a treballar com a "ministre de la nova República" ACN Barcelona.-El conseller de Territori Josep Rull s'ha dirigit aquest dilluns al matí al seu despatx del Departament i ha penjat una fotografia en el seu perfil de Twitter en el què ha escrit: "Exercint les responsabilitats que ens ha encomanat el poble de Catalunya". Es tracta del primer membre del Govern que ha fet explícita la seva tornada a la feina tot i l'entrada en vigor de l'article 155 divendres passat, que va comportar la destitució del Govern, inclosos el president Carles Puigdemont i els consellers. Rull apareix amb 'El Punt Avui' sobre la taula, que titula en portada "A la feina". Aquest cap de setmana, el conseller ja va deixar clar que seva "voluntat" aquest dilluns era tornar a la feina com a "conseller de la Generalitat" sinó com a "ministre de la nova República". A més, ahir va participar en un acte de commemoració del centenari de l'arribada del tren a Sant Cugat del Vallès, juntament amb l'alcaldessa de la ciutat, Mercè Conesa. La seva presència no estava anunciada prèviament i va ser rebuda amb crits de 'Visca la República'. D'altra banda, a Ensenyament, hi ha una patrulla dels Mossos d'Esquadra a la porta i han arribat secretari general, Lluís Baulenas, el secretari de Polítiques Educatives, Joan Mateo, i el director general de Professorat, Ignasi Garcia Plata. A Salut també s'han vist alts càrrecs com el subdirector del Servei Català de la Salut (CatSalut), Josep Maria Argimon, o la directora general de Planificació en Salut, Pilar Magrinyà. A aquest departament també hi ha una patrulla dels Mossos a la porta, de la mateixa manera que a Justícia.

Summary: Rull arriba al seu despatx i defensa: "Exercint les responsabilitats que ens ha encomanat el poble de Catalunya"


En un ple urgent i extraordinari, l'Ajuntament de Tarragona ha aprovat de manera inicial aquest divendres el projecte de la piscina olímpica que es construirà a l'Anella Mediterrània per la celebració dels Jocs Mediterranis 2017. L'aprovació inicial ha estat gràcies als 23 vots a favor del PSC, C's, ERC; PP, CiU i UDC i als 3 en contra de la CUP i ICV. Un cop fet aquest tràmit, cal la signatura del conveni per accedir al finançament per part de l'Estat -3 MEUR- i la licitació, que s'hauria de produir durant el setembre. "Els terminis d'execució són inferiors a sis mesos: són terminis ajustats però arribarem a temps", ha afirmat el coordinador dels Jocs, el regidor Javier Villamayor. D'altra banda, el plenari també ha aprovat la modificació puntual del POUM de millora urbana per la zona del Nou Estadi del Nàstic i la Vall de l'Arrabassada.

Summary: El ple de l'Ajuntament de Tarragona dóna llum verda al projecte  per la piscina olímpica dels Jocs Mediterranis


El conductor d'una moto ha mort aquest dissabte a Tossa de Mar (Selva) quan una altra moto l'ha atropellat després de caure a la via. Tot plegat ha passat aquest migdia pels volts de les dotze al quilòmetre disset de la Gi-682 quan per causes que s'estan investigant el conductor ha caigut. La moto que el seguia no l'ha pogut esquivar i l'ha acabat atropellant mortalment. Els dos ocupants de l'altra motocicleta han quedat ferits lleus i se'ls ha traslladat a l'Hospital de Blanes. Els Mossos investiguen les causes del sinistre, que ha obligat a tallar la carretera en els dos sentits de la marxa.   A les 13:41s'ha pogut restablir la circulació. Arran de la incidència s'han activat quatre patrulles dels Mossos, dues dotacions dels Bombers i una ambulància a més de l'helicòpter del SEM. Aquesta és la setena víctima mortal a les carreteres catalanes aquest 2019.

Summary: Mor un motorista després de caure a la via i ser atropellat per una altra motocicleta a Tossa de Mar


Els Pavellons Firals de Mollerussa han acollit aquest dijous un simulacre d'incendi amb posterior evacuació de 160 persones dels pavellons i que ha provocat tres ferits. L'exercici ha servit per comprovar l'operativitat del Pla d'Autoprotecció (PAU) de la Fira de Sant Josep que tindrà lloc la setmana que ve al mateix recinte, i per tant s'ha activat en emergència i ha requerit l'ajuda de mitjans externs. El simulacre també ha servit per practicar i analitzar les accions del seu personal, posar aprova la coordinació entre els diferents grups actuants d'emergència, comprovar el sistema d'avisos i practicar la recepció dels serveis externs a la instal·lació. El director de Fira de Mollerussa, Poldo Segarra, i la delegada d'Interior a Lleida, Montserrat Messegué, han valorat positivament el simulacre, el primer en una fira que es fa a les terres de Lleida. Un cop detectada l'emergència, s'ha iniciat el protocol de trucades al telèfon d'emergències 112 de Catalunya, al Centre de Coordinació Operativa de Catalunya (CECAT) de Protecció Civil de la Generalitat, i a la Policia Local de Mollerussa. El foc ha tingut lloc a la cuina del restaurant dels Pavellons Firals. Segons les primeres informacions hi havia dos ferits (per cremades i intoxicació per fum), que no podien sortir de la cuina. Davant la impossibilitat d'extingir el foc amb els mitjans propis, s'ha decidit evacuar els pavellons i la sala 2, que estava plena de visitants. Durant l'evacuació un visitant també ha patit un infart. Els vigilants de Seguretat s'han encarregat d'indicar l'accés a la zona de l'emergència a la Policia Local de Mollerussa i als Mossos d'Esquadra, i després aquests ja han pogut donar les indicacions als bombers.  En arribar al lloc, els Bombers han passat a comandar l'emergència i hi han participat amb una autobomba i un vehicle de comandament (en total 8 efectius). La seva intervenció ha consistit en fer l'extinció de l'incendi, la primera atenció sanitària i la posterior evacuació de les dues persones afectades fins a posar-les a disposició de la Creu Roja. Alhora, també han supervisat l'evacuació preventiva del centenar de persones que es trobaven dins el recinte de la Fira i han revisat la totalitat de la instal·lació per constatar que no hi quedava cap persona atrapada.  La Creu Roja ha participat a l'exercici amb 4 socorristes, un coordinador i una ambulància. Els Mossos d'Esquadra, amb una patrulla, han coordinat el grup d'ordre i, juntament amb els efectius de la Policia Local, s'han encarregat del control d'accessos i acordonar la zona. La Policia Local ha intervingut amb efectius i tres vehicles policials. Protecció Civil ha desplaçat un tècnic dels serveis territorials a Lleida fent les funcions d'observador. Al simulacre hi han participat gairebé 200 persones entre figurants, efectius de seguretat i sanitaris, observadors i personal de Fira de Mollerussa. Pel que fa a figurants, l'acció ha comptat amb la col·laboració d'estudiants de l'Institut Mollerussa i de La Salle.

Summary: Fan un simulacre d'incendi als Pavellons Firals de Mollerussa


El director del TNC, Xavier Albertí, serà l'encarregat de dirigir l'acte inaugural de l'Any Fabra el 21 de febrer al Teatre Zorrilla de Badalona, una ciutat on Pompeu Fabra hi va residir i on va viure els anys de més intensitat professional. Aquest és un dels 100 actes previstos per aquesta celebració organitzada per la Generalitat, entre les que destaquen dues exposicions, una trentena de conferència i una dramatització centrada en Fabra adreçada al públic adult i que es podrà veure a partir del mes de maig. Aquest 2018 se celebren el 150è aniversari del naixement de Pompeu Fabra i els 100 anys de la publicació de la 'Gramàtica catalana'. La directora general de Política Lingüística, Ester Franquesa, ha destacat que volen un Any Fabra participatiu: "És una commemoració de Govern, però no volem només que sigui de la Generalitat, sinó de tota la societat, el país i el domini lingüístic".  Franquesa ha recalcat el compromís de Fabra amb el país, la societat i la llengua i ha ressaltat la voluntat del Govern de parlar de Fabra, de la llengua i que el català "sigui més fort a partir d'aquest coneixement i reconeixement". "Volem reconèixer el fet que ell sabia que la llengua és un fet social i per això la va impulsar com infraestructura del país i de tota la comunitat que la parla", ha indicat.     L'acte inaugural tindrà lloc al Teatre Zorrilla de Badalona -ciutat on va residir durant dècades- el 21 de febrer, l'endemà dels 150 anys del naixement de Fabra i el Dia Internacional de la Llengua Materna. El director del TNC, Xavier Albertí, n'assumirà la direcció artística. L'acte aprofundirà en les dimensions de la figura i l'obra de Fabra amb un enfocament dramàtic, basat sobretot en el treball d'autors que han escrit sobre la seva figura, clau per entendre la llengua i la cultura catalanes.  Els Premis Pompeu Fabra se celebraran al mes de maig i aquest any arriben a la sisena edició. Uns guardons convocats per la Direcció General de Política Lingüística i que reconeixen la tasca de persones, entitats, empreses o organitzacions que contribueixen a la projecció social de la llengua catalana en diferents categories: projecció i difusió de la llengua catalana; trajectòria professional, científica o cívica; àmbit socioeconòmic; comunicació i noves tecnologies; incorporació a la comunitat lingüística catalana i voluntariat per la llengua.  La mateixa Direcció General de Política Lingüística impulsarà a la tardor una exposició amb caràcter divulgatiu, interactiu i participatiu. A partir del mes de març, una exposició itinerant viatjarà arreu de Catalunya per espais públic, centres de normalització lingüística, biblioteques i entitats. També arribarà fora de Catalunya amb la col·laboració de l'Institut Ramon Llull.  El Departament de Cultura ha destacat que les persones interessades a conèixer més profundament la seva figura i obra tenen a disposició la Ruta Pompeu Fabra, que enguany ofereix sortides a Barcelona, Prada de Conflent i Bilbao.  La Direcció General de Política Lingüística es proposa també oferir una dramatització centrada en Fabra adreçada al públic adult i que es podrà veure a partir del mes de maig. Així mateix, s'obrirà una modalitat específica de subvencions per a projectes d'entitats relacionats amb l'Any Fabra i es dedicarà la 'Viquimarató' que s'organitza anualment a Pompeu Fabra i que serà una activitat amb l'epicentre a Tarragona, on es farà coincidir amb el V Col·loqui Internacional 'La lingüística de Pompeu Fabra'. També s'organitzaran una trentena de conferències arreu del territori a càrrec de ponents de renom encapçalats pel comissari de l'Any Fabra.  Fabra didàctic  Franquesa ha recalcat el component didàctic de l'Any Fabra i un exemple n'és el curs 'Fabra, clic a clic' que permetrà conèixer de prop Fabra i la seva obra. També s'organitzaran cursos de caràcter interactiu arreu del territori adreçats a la població adulta que està aprenent català als 23 centres i 147 punt d'atenció del Consorci per a la Normalització Lingüística, però oberts al públic en general.  Publicacions  Respecte les publicacions, l'Institut d'Estudis Catalans finalitzarà la publicació de l''Obra completa' de Fabra amb el darrer volum i amb l'obertura de 10 volums en línia en un portal web específic. Dalmau Editors publicarà la novel·la gràfica 'Pompeu Fabra, l'aventura de la llengua' d'Oriol Garcia i Gemma Pauné.  Per aquesta celebració s'ha creat un web, on s'exposaran totes les activitats organitzades i que inclou un formulari perquè totes les institucions i entitats que n'organitzin les puguin incorporar i participin de la difusió conjunta de la commemoració.  Jordi Ginebra Per la seva part, el comissari de l'Any Fabra, Jordi Ginebra, ha dit que Pompeu Fabra representa el treball ben fet amb una gran preparació com a filòleg i contrasta amb els gramàtics de la seva època; representa la descoberta de la dignitat del propi idioma i l'estandarització del català. També representa, ha afegit, la perseverança en el treball en situacions adverses.  Ginebra ha apuntat que "no és plantejable en les coordenades del catalanisme on se situa Fabra, ni coherent, un projecte d'alliberament nacional sense l'interès que el català sigui la llengua hegemònic en la vida social interna de país". També ha ressaltat que cal treballar per la llengua "en els moments bons i dolents, i ara estem en un moment dolent, on Catalunya té l'autogovern intervingut i hi ha gent a la presó per defensar la llibertat col·lectiva de Catalunya, però tot i això hem de seguir treballant pel país".   Pressupost Preguntada pel pressupost de l'Any Fabra, Franquesa ha apuntat que compten amb una previsió de 240.000 euros, dels quals 63.000 ja estan gastats perquè eren de l'any 2017.

Summary: Xavier Albertí dirigirà l'acte inaugural de l'Any Fabra el 21 de febrer al Teatre Zorrilla de Badalona


El canvi de domicili social a València i la modificació de l'article 4 dels estatus socials sobre la competència del trasllat de la seu social, que ara passa a ser per acord del consell d'administració, han capitalitzat bona part de les intervencions dels accionistes en la primera junta general que CaixaBank ha celebrat a la capital valenciana. Alguns dels intervinents han manifestat el seu malestar pel trasllat i també la seva oposició a delegar en el consell d'administració la capacitat de canviar el domicili social. Amb tot, la junta general ha aprovat la gestió, els comptes i resultats de l'exercici 2017 així com la delegació en el consell d'administració de la decisió de futurs trasllats, que ha rebut un 99% de suport dels accionistes. Entre els punts de l'ordre del dia aprovats també s'inclou la modificació de la política de remuneracions dels consellers, que també ha rebut crítiques per part d'alguns accionistes, així com l'entrega d'accions a favor dels consellers executius i dels alts directius com a part del programa de polítiques de retribució variable. La junta també ha ratificat el nomenament de dos nous consellers, Eduardo Javier Sanchiz i Tomás Muniesa, que omplen la vacant per defunció de Salvador Gabarró i per la renúncia d'Antoni Masanell.   Gual: "Les seus socials no tenen termini de vigència, no té sentit especular"  Sobre el trasllat de seu, el president de CaixaBank Jordi Gual ha reiterat que es tracta d'una decisió tècnica adoptada per unanimitat pel consell d'administració per tal de garantir la seguretat jurídica, el negoci i l'accés al Banc Central Europeu, que estava sent "posat en qüestió" per la situació política.  A les preguntes de si CaixaBank tornarà a Barcelona, Gual ha respost que les seus socials "no tenen termini de vigència" i que "no té sentit especular sobre esdeveniments futurs".  Alguns dels intervinents també han preguntat sobre la vinculació de l'entitat amb la industria armamentística, un fet que el president de CaixaBank ha negat refermant els compromisos socials de l'entitat i amb els drets humans. Així mateix, també ha estat qüestionat sobre la relació amb la Casa Reial espanyola, sobre el que Gual ha respost que la política de l'entitat no passa per informar sobre terceres persones.

Summary: El canvi de domicili social capitalitza les intervencions de bona part dels accionistes davant el consell de CaixaBank


Ciutadans, PSC-Units, CUP-CC i PPC han presentant cadascun una esmena de retorn als pressupostos dels tretze departaments del Govern per al 2020. Els debats de totalitat de les diferents seccions pressupostàries es faran el dimarts 25, dimecres 26 i dijous 27 de febrer en comissió al Parlament i es votarà, en cada cas, les esmenes de retorn de les quatre formacions. Si el pressupost de cada departament supera el debat de totalitat a la seva comissió, continuarà la tramitació del conjunt de pressupostos a la comissió d'Economia i Hisenda, que n'elaborarà un dictamen en base a la proposta del Govern i les esmenes dels grups parlamentaris, que es podran presentar fins el 4 de març a dos quarts d'onze. En cas que alguna comissió no avalés el pressupost que li és competent, la decisió es remetria al Ple, i si s'acabés ratificant el retorn, la secció quedaria rebutjada i el Govern n'hauria de presentar una de nova. De ser així, la tramitació del projecte de pressupostos estaria suspesa fins que el Govern no presentés un nou pressupost de la secció en qüestió i el Ple l'acceptés. Debats de totalitat de les seccions Pel que fa als debats de totalitat de totes les seccions pressupostàries, el dimarts 25 se celebraran les comissions de Polítiques Digitals i Administració Pública; Agricultura, Ramaderia, Pesca i Alimentació; i d'Educació, mentre que el dimecres hi haurà les comissions d'Afers Institucionals; de Territori i Medi Ambient i Sostenibilitat; de Treball, Afers Socials i Famílies; de Cultura; d'Interior; i d'Economia i Hisenda. Finalment, el divendres serà el torn dels debats de totalitat a les comissions de Salut; Justícia; Acció Exterior, Relacions Institucionals i Transparència; i d'Empresa i Coneixement.

Summary: Cs, PSC, CUP i PPC presenten esmenes de retorn als pressupostos de tots els departaments del Govern


L'empatia és l'eix conductor de 'Joc de cadires' de CAL Teatre, estrenat aquesta tarda a la Mostra d'Igualada. Més d'un centenar d'infants han assistit a un espectacle que busca que els més menuts aprenguin "a posar-se al lloc de l'altre abans de prendre decisions", explica a l'ACN la seva directora, Dora Cantero. I ho fan fusionant teatre i titelles "que tenen una comunicació més directa amb els nens". 'Joc de cadires' és una de les 12 estrenes absolutes que es podran veure fins diumenge a la Mostra.

Summary: CAL Teatre educa en valors als més petits a la Mostra d'Igualada


L'Hospital de Viladecans ha iniciat el programa de donació de teixits, amb l'extracció de quatre còrnies, procedents de dues donacions, que es van produir el passat cap de setmana. Ha estat possible gràcies al treball en equip dels professionals d'aquest hospital i els del Centre de Donació del Banc de Sang i Teixits. Aquesta instal·lació mèdica té previst realitzar de manera periòdica activitats de formació entre els seus metges, així com tasques d'informació i de conscienciació de la població, que permetin augmentar-hi aquesta mena de donacions. L'any 2018, a l'Hospital de Viladecans es van implantar 31 teixits –incloent-hi còrnies– i 59 substituts ossis, procedents d'altres centres.

Summary: L'Hospital de Viladecans inicia el programa de donació de teixits amb l'extracció de quatre còrnies


De Páramo assegura que parlaran "a dreta i esquerra" però amb el pacte amb les 200 reformes com a "marc de negociació"  ACN Barcelona.-El secretari de Comunicació de C's i portaveu adjunt al Parlament, Fernando de Páramo, ha assegurat que la seva formació s'alçarà de la taula de negociació si Podem no accepta "la totalitat" de l'acord que la formació taronja va subscriure amb el secretari general del PSOE, Pedro Sánchez. "Aquest serà el nostre marc de negociació, el conjunt de l'acord", ha insistit contundentment De Páramo. A partir d'aquí, estan disposats a parlar "a dreta i esquerra" amb totes les formacions que vulguin posar sobre la taula les 200 reformes. Per tot plegat, ha instat directament Podem a "sumar-se al complet" a l'acord. "Si no accepta l'acord al complet, ens alçarem de la  taula i no continuarem negociant", ha assegurat en roda de premsa al Parlament.  "Si es canvia una coma de les reformes, no continuarem parlant amb els de Podem", ha insistit.  El secretari de Comunicació de C's i portaveu adjunt al Parlament, Fernando de Páramo, ha assegurat aquest dimarts en roda de premsa a la cambra catalana, que faran ús del "diàleg" aquests dies i més de cara la reunió a tres que encaren dijous per desencallar la investidura del govern espanyol amb PSOE i Podem. Ara bé, els d'Albert Rivera han assegurat que el seu marc de negociació serà l'acord firmat entre la formació taronja i els socialistes amb les 200 reformes que "necessita" l'Estat. "Si no s'accepta la totalitat de l'acord firmat no continuarem en aquetes negociacions", ha advertit De Páramo de forma contundent.  Ha afirmat que estan disposats a parlar "amb dreta i esquerra" i amb les formacions que vulguin parlar de reformes. "Parlarem amb tothom però amb l'acord per sobre de tot". Per això insten Podem a sumar-se "al complet" a l'acord. "Si no és al complet ens alçarem de la taula i no continuarem negociant", ha amenaçat.  De Páramo ha insistit que la "condició" dels de Rivera és l'acord amb el PSOE i que serà aquest en el seu conjunt, i no desglossat per temes, el que posaran sobre la taula en la negociació d'aquest dijous. "Si es canvia una coma de les reformes, no continuarem parlant amb Podem", ha insistit.   "No ha estat fàcil" assolir el pacte amb el de PSOE però això tampoc vol dir que C's s'hi hagi "casat". "Ni decidim les coses de forma conjunta, els contactes i les reunions existeixen, és una reunió entre iguals", ha assegurat malgrat la condició a Podem.  Preguntat pels periodistes, ha afirmat que Podem també hauria pogut "intentar" arribar a un acord amb Pedro Sánchez quan Felip VI va encarregar-li la formació de govern. "No han estat capaços". Per això considera que ara, un cop firmat un pacte ja entre dues formacions, els de Rivera són "generosos estenent la mà a dreta i esquerra". Ara bé, "amb el que ha costat convèncer el PSOE de la regeneració política quan parlem amb Podem hem d'exigir-li com a mínim que estigui d'acord amb el pacte".  Per tot plegat, ha conclòs que si Sánchez "vol donar un cop de volant i pactar amb Podem i els separatistes", C's es quedarà a l'oposició perquè no és no "decisiu" en aquesta coalició. "No ens consta que Sáncehz estigui per aquesta tasca, ens fiem menys de les paraules que dels acords, ha reblat.

Summary: C's s'alçarà de la taula de negociació si Podem no accepta "la totalitat" de l'acord firmat amb el PSOE


La Unió Empresarial de l'Anoia (UEA) celebrarà la 16a edició del Sopar Empresarial de l'Anoia el proper 30 de juny a l'emblemàtic recinte de l'Escorxador d'Igualada. Aquest punt de trobada anual de les empreses del territori incorpora enguany novetats en els Premis UEA, ja que, als tradicionals guardons, s'hi afegeix un reconeixement al compromís social de l'empresa. També, com a novetat, conjuntament amb el Col·legi de Periodistes s'atorgarà el premi a la millor estratègia de comunicació. El president de la Generalitat, Carles Puigdemont, serà l'encarregat de lliurar els guardons. En aquest sentit, el president de la UEA, Blai Paco, ha  exposat que serà una bona oportunitat perquè els empresaris puguin fer-li una "foto realista" de la situació a la comarca i puguin traslladar-li "el llistat de necessitats del territori". El Sopar Empresarial de l'Anoia arriba a la seva setzena edició amb novetats en els premis. Enguany hi haurà un total de cinc categories: el premi a la trajectòria empresarial; a la capacitat emprenedora; a l'empresa innovadora; al gremi o institució; i, com a novetat, el premi al compromís social de l'empresa. Pel que fa als premis en col·laboració amb altres institucions, es manté el guardó a la millor implantació de les TIC, en col·laboració amb TICAnoia; el Premi Campus Motor Anoia i, com a novetat, el premi a la millor estratègia de comunicació, en col·laboració amb el Col·legi de Periodistes.  Aquesta troba anual del sector empresarial de la comarca de l'Anoia estarà presidida pel president de la Generalitat, Carles Puigdemont. En aquest sentit, el president de la UEA, Blai Paco, ha valorat satisfactòriament la presència del cap de l'executiu català i ha destacat que "serà la primera visita el president a la comarca". Per això, ha dit, "podrem fer-li una fotografia realista de la nostra comarca i traspassar-li el llistat de necessitats del territori". Amb tot, Paco ha expressat que "no només volem donar-li una imatge de precarietat, sinó que volem que també conegui els punts forts".  El president de l'entitat empresarial anoienca ha destacat que els Premis UEA són una "cita de referència" al territori i ha detallat que els empresaris aprofiten l'ocasió per a fer networking i posar en comú les seves experiències. En aquesta 16a edició, l'organització dels guardons espera congregar prop de 400 empresaris i directius de la comarca de l'Anoia i també de comarques veïnes. El sopar estarà presentat per l'actor i humorista Quim Masferrer. Pel que fa a la situació de l'empresariat anoienc, Blai Paco ha explicat que estan seguint la "tendència general d'arreu del país" que, segons ell, "des del 2013 les coses estan millorant". "Aquí també estem aprofitant aquest vent de cua, que ens ajuda a sortir als mercats exteriors i estem creixent", ha constatat. Com a punt positiu, Paco ha explicat que entre les empreses de la comarca s'està notant que "tenen moltes ganes de col·laborar i trobar fórmules per millorar de manera conjunta", a diferència del que passava abans en què "hi havia molt poca relació a nivell empresarial".

Summary: El 16è Sopar Empresarial de l'Anoia inclourà un nou premi al compromís social


El ministre diu que s’han recollit informacions d’altres institucions “governi qui governi” ACN Madrid .-El ministre de l’Interior, Fernando Grande Marlaska, assegura que el correu de la Guàrdia Civil no respon a un control “de la crítica” al govern sinó que busca “una gestió ordenada de la crisi per evitar la desinformació”. En aquest sentit, ha dit que s’ha recollit informació d’altres institucions “governi qui governi”. Durant la seva compareixença al Congrés i a preguntes de diversos partits, ha defensat la monitorització de les desinformacions i que no té cap finalitat “política” sinó de garantir la "seguretat". “També hi ha hagut amenaces a institucions de l’Estat, no del govern. Un dèficit en l’expressió –en referència a les paraules del cap de l’Estat Major de la Guàrdia Civil- no vol dir que s’actuï d’una altra manera”, ha afirmat. Durant la seva intervenció, ha insistit que no hi ha cap tipus de “persecució política” i que no es posa la policia “a investigar ningú sinó a monitoritzar les xarxes per a la seguretat de tota la ciutadania. “Vostès creuen o com valoren a la policia si creuen que complirien una hipotètica ordre il•legal?”, ha preguntat als grups de l’oposició presents a la Comissió de Sanitat.  Amb tot, ha reiterat que “no hi ha censura”. “Simplement intentem fer el que ens correspon que és protegir a la societat en una situació molt complexa”, ha assegurat.

Summary: Marlaska: “No és la crítica, és la gestió ordenada de la crisi per evitar la desinformació”


La immunoteràpia –teràpies que activen el sistema immune conra cèl·lules cancerígenes– s'ha convertit en poc temps en un tractament molt eficaç d'alguns tumors com el melanoma o el càncer de pulmó. Ara bé, fins ara la majoria dels tumors de còlon semblaven insensibles a aquest tipus de teràpies. Un equip liderat per l'investigador ICREA Eduard Batlle a l'Institut de Recerca Biomèdica (IRB Barcelona) ha descobert que l'hormona TGF-beta és la responsable que el sistema immune sigui cec davant les cèl·lules tumorals de còlon. L'estudi, publicat aquest dimecres a la revista 'Nature', explica que si es neutralitza l'acció del TGF-beta, les cèl·lules del sistema immune aconsegueixen reconèixer el tumor, combatre el càncer i fins i tot prevenir l'aparició de metàstasis generades en fetge i pulmó per tumors que es desenvolupen en còlon en un model preclínic de ratolí que mimetitza la malaltia en humans. "Els resultats suggereixen que, fins i tot, quan la malaltia es troba avançada, hem estat capaços de revertir-la. Ratolins que estaven en procés de morir, els hem curat i estan vius", afirma Batlle.  Els pocs assaigs clínics d'immunoteràpia amb pacients portadors del subtipus de càncer de còlon més freqüent no estaven donant resultats positius i no es comprenia per què. L'article que publica 'Nature' demostra que si es neutralitza l'acció de l'hormona TGF-beta el sistema immune reconeix el tumor de còlon i s'aconsegueix combatre el càncer. Els investigadors també demostren que, combinat l'inhibidor TGF-beta amb immunoteràpies ja disponibles, l'efecte antitumoral es potencia i el sistema immune elimina de forma eficaç les metàstasis ja desenvolupades i que podrien provocar la mort en poques setmanes.  Batlle assenyala que, en el cas de càncer de còlon, mai havia vist cap teràpia que fos capaç d'aconseguir el que fan els inhibidors i parla de resultats "espectaculars". Amb tot, el líder de l'estudi adverteix que els pacients són molt més complexes i heterogenis que els models preclínics i que els tumors poden desenvolupar altres mecanismes. "Hi ha camí per millorar i treballar en aquesta àrea, però estic convençut que hi haurà molts pacients que es beneficiaran d'aquesta teràpia", afirma Batlle.  Entre el 40 i el 50% dels pacients amb tumor al còlon recauran en la malaltia en forma de metàstasi, amb tumors que es reproduiran en el fetge o pulmó principalment. Quan hi ha un diagnòstic de càncer de còlon en els estadis més avançats, els oncòlegs no tenen a la seva disposició tractaments eficaços que puguin curar el pacient. Aquest treball obre la porta que es desenvolupi el primer tractament basat en immunoteràpia per a pacients amb càncer de còlon metastàsic i per a aquells pacients amb mal pronòstic però que encara no han desenvolupat metàstasi. Els investigadors esperen els primers resultats en assaigs clínics en dos o tres anys.  Model mimètic en ratolins El científic Daniele Tauriello, investigador postdoctoral i primer autor de l'article, va aplicar a ratolins de laboratori quatre de les mutacions genètiques més comunes presents en els tumors de còlon avançats. "La creació del model animal ens va portar quatre anys però vam encertar plenament", ressalta Tauriello. Després de comprovar la similitud amb els tumors humans agressius, van crear un biobanc d'organoids tumorals -minitumors en tres dimensions- per poder introduir-los de forma controlada en ratolins immunocompetents. "Per estudiar el sistema immune, el tumor ha de ser de ratolí, d'una altra manera el seu organisme el rebutjaria", explica. A través d'aquest model que mimetitza les principals característiques del càncer de còlon metastàsic desenvolupat en pacients, van poder estudiar com les cèl·lules cancerígenes aconseguien ocultar-se de l'acció del sistema immune.  Més enllà del càncer de còlon Tot i que l'equip de IRB Barcelona només ha experimentat en tumors de còlon, els investigadors sospiten que els inhibidors de TGF-beta podrien funcionar en altres tipus de càncers, que també tenen nivells elevats d'aquesta hormona. 'Nature' publica en el mateix número un altre estudi de la farmacèutica nord-americana Genentech que arriba a les mateixes conclusions que l'equip de Batlle  investigant la manca de resposta a la immunoteràpia en pacients amb càncer de bufeta. Els científics de l'IRB Barcelona assenyalen que aquest estudi demostra que el descobriment pot anar més enllà del càncer de còlon. "Aparentment múltiples tipus de tumors utilitzen la mateixa estratègia, l'elevació dels nivells de TGF-beta en l'entorn, per fer-se invisibles al sistema immune. Aquests altres també podrien beneficiar-se de les immunoteràpies basades a inhibir l'acció d'aquesta hormona", apunten els investigadors.

Summary: L'IRB Barcelona obre la porta a la immunoteràpia per tractar tumors de còlon agressius i les seves metàstasis


El diputat, que pertany a Sobiranistes i que va concórrer en coalició amb ERC, va mantenir aquesta posició a la última ACN Madrid .-El diputat Joan Josep Nuet s'abstindrà de nou a la nova pròrroga de l’estat d’alarma tot i el ‘no’ anunciat per ERC. Nuet –que pertany a Sobiranistes amb qui Esquerra va concórrer en coalició- ja va mantenir aquest posicionament a la darrera votació. ERC va al•legar aleshores que Nuet no està supeditat a l’executiva dels republicans i des de Sobiranistes van defensar que el sentit del seu vot es va acordar per unanimitat en una executiva.

Summary: Nuet es tornarà a abstenir a la nova pròrroga de l’estat d’alarma tot i el ‘no’ anunciat d’ERC


Els Bombers de la Generalitat han treballat aquest dissabte en el rescat de dos excursionistes accidentats al parc del Garraf i al Montseny. L'avís del primer succés s'ha rebut a les 11.51 hores al Puig de les Agulles, dins el terme municipal de Begues (Baix Llobregat). L'afectada ha caigut i ha patit un desplaçament de la ròtula. Tres dotacions terrestres i un helicòpter dels Bombers amb efectius dels GRAE i el GEM han treballat en el rescat de l'excursionista. L'avís del segon succés s'ha rebut a les 12.50 hores a la zona de les Agudes (1.705 metres), dins el terme municipal de Fogars de Montclús (Vallès Oriental). Un excursionista s'ha precipitat per un terraplè i ha patit una possible fractura del turmell. Una dotació terrestre i un helicòpter dels Bombers amb efectius del GRAE han treballat en aquest rescat.

Summary: Els Bombers rescaten dos excursionistes accidentats al Montseny i al parc del Garraf


L'Ajuntament de Sabadell ha donat llum verda a una proposta per condemnar "de forma enèrgica, alta i clara" tota la "violència injustificada" generada per l'Estat espanyol durant l'1 d'octubre. El text fa referència al conjunt de ciutats i pobles que van patir "agressions" i a l'Escola Nostra Llar del municipi, on l'actuació policial va deixar desenes de ferits. Alhora exigeix la retirada dels efectius de la policia espanyola i la Guàrdia Civil del territori català i demana a l'executiu espanyol que "assumeixi les responsabilitats i costos pels danys personals i materials causats". Així mateix reclama la dimissió del delegat del govern espanyol, Enric Millo i rebutja "l'empara expressada pel Rei espanyol Felip VI". La proposta ha compta amb els vots a favor dels  grups que l'han presentat - Unitat pel Canvi, ERC, Crida per Sabadell, CiU i els dos regidors no adscrits-. Hi han votat en contra el PP, C's i el PSC s'ha abstingut.   La moció, que ha prosperat amb els vots a favor dels 19 regidors que l'han presentat – el ple en té 27 – posa de manifest que els veïns i veïnes que van patir "càrregues policials" i una "violència injustificada" l'únic que volien era "decidir i exercir la democràcia". En aquesta línia expressa el seu suport a totes les persones ferides per càrregues policials i condemna els danys causats a l'Escola Nostra Llar de Sabadell que va ser "vandalitzada amb danys materials i emocionals".  També demana la dimissió del delegat del govern de l'Estat, Enric Millo, així com declarar-lo persona non grata en considerar-lo "un dels principals responsables de l'actuació violenta dels cossos policials espanyols en molts col·legis electorals". Alhora denuncia i rebutja "l'empara expressada pel Rei espanyol Felip VI". Per últim, exigeix la mediació i el suport de les Institucions Europees i de la Comunitat Internacional, i insta al govern espanyol "perquè aturi totes les actuacions repressives que amenacen totes les llibertats fonamentals constitutives de la democràcia, i que obri un diàleg amb la Generalitat i amb el conjunt d'actors polítics per buscar solucions polítiques i democràtiques". Els grups promotors de la proposta han criticat l'actuació policial durament i el posicionament de l'executiu de Mariano Rajoy. En aquest sentit, el portaveu de CiU, Carles Rossinyol, ha titllat l'actitud del govern de l'Estat de “dictatorial” i el de Crida per Sabadell, Lluís Perarnau, ha condemnat l'ús “forassenyat” de la força. Per la seva banda, Juli Fernàndez (ERC), ha lamentat que la policia espanyola actués a l’Escola Nostra Llar de Sabadell “només perquè era on havia de votar la presidenta del Parlament, Carme Forcadell”. Així, ha considerat que a l'Estat "tan sols el preocupava la propaganda de la por pels ciutadans de Catalunya i la de ser contundents pels de fora". Fernàndez també ha advertit al líder del PP en aquest ajuntament, Esteban Gesa, que "les coses no passen perquè sí" i que "el que va passar l'1 d’octubre va ordenar-ho el govern del PP".  Esteban Gesa s’ha defensat de les crítiques afirmant que "hi ha una altra Catalunya que sent i pensa de forma diferent" i ha advertit que el Govern "ha violat totes les lleis democràtiques" i s'ha dedicat a governar només per una sola part de Catalunya. “El xoc de trens no és entre Catalunya i Espanya, és entre catalans", ha dit Gesa que ha remarcat que el procés "està arruïnant l'economia catalana, destruint el teixit empresarial i dividint la societat en dos bàndols". En aquest sentit s'ha expressat també el portaveu de Ciutadans, José Luís Fernández, que ha dit que s'ha produït un cop a la democràcia perquè "unes persones que eren minoria han volgut imposar la seva voluntat a la majoria". Marisol Martínez, portaveu de Guanyem Sabadell, ha condemnat "l'actitud dels que no saben escoltar ni apropar-se a al ciutadania” i també ha considerat que el rei no ha sabut “adoptar el paper que li corresponia d'àrbitre”. Martínez ha reclamat diàleg i ha recordat que aquest no pot estar condicionat. En aquesta línia, Joan Berlanga (Unitat pel Canvi), ha defensat que s'iniciï un procés constituent i ha apostat per un referèndum pactat i on tothom pugui dir la seva i que no pivoti únicament sobre la independència. "Aquest escenari possible de canvi passa per un eix que dugui la sobirania, la llibertat i la democràcia i si només es tira de l'eix de la Catalunya del senyor Llach i de Txarango no n'hi ha prou per fer un canvi important, ha d'haver-hi la Catalunya del Serrat i d'Estopa". Amb tot, ha condemnat la repressió que es va produir l'1-O i la "irresponsabilitat del PP" que "no ha donat resposta ni ha volgut escoltar la ciutadania".  Per la seva banda, el portaveu del PSC, Josep Ayuso, ha condemnat "la violència de la policia enfront les persones” però ha anunciat que la seva formació s'abstindria en aquesta votació perquè el text "també barreja altres aspectes" que els socialistes no comparteixen.

Summary: Sabadell aprova una moció per condemnar la "violència injustificada" durant l'1-O a Catalunya i a l'Escola Nostra Llar


El secretari general del PSOE, Pedro Sánchez, ha exigit aquest dilluns a les autoritats públiques que garanteixin la "seguretat necessària" davant els "actes vandàlics" dels darrers dies a Catalunya per part dels CDR. "Clar que ens preocupa i molt la violència a Catalunya, que no només pateixen molts ciutadans en forma de talls de carretera i altres, sinó també companys del PSC", ha afirmat el secretari general del PSOE en roda de premsa. Preguntat per la proposta del primer secretari del PSC, Miquel Iceta, sobre un govern de concentració per superar la política de blocs tot i no veure-la viable, Sánchez ha evitat desautoritzar-lo i s'ha limitat a dir que, en "circumstancies molt complexes" per les "amenaces i actes vandàlics" que pateixen,  el PSC té la "solidaritat, l'empatia i el compromís del conjunt del socialisme espanyol, perquè estan a primera línia defensant la constitució, l'estat social I democràtic de dret i l'estatut”.

Summary: Pedro Sánchez demana a les autoritats que garanteixin la "seguretat necessària" davant els "actes vandàlics" dels CDR


El projecte està previst que s'executi en dues fases, de Glòries a Verdaguer i de Verdaguer a la Plaça Francesc Macià ACN Barcelona.-L'Autoritat Metropolitana del Transport va acordar el passat 22 de maig l'aprovació definitiva de l'estudi informatiu per connectar el Trambaix i el Trambesòs i la creació d'un grup de treball entre la mateixa ATM i l'Ajuntament de Barcelona, segons publica aquest dimarts el Diari Oficial de la Generalitat (DOGC). Està previst que el projecte s'executi en dues fases, concretament de Glòries fins a Verdaguer i de Verdaguer a la Plaça Francesc Macià. El passat 25 de gener, el ple de l'Ajuntament de Barcelona, en una de les darrers sessions del mandat, va aprovar la connexió amb els vots a favor de BComú, ERC, PSC, CUP i els regidors no adscrits Gerard Ardanuy i Juanjo Puigcorbé. Entre d'altres, l'acord instava l'ATM a establir un "calendari vinculant per a la implementació del model de gestió pública de la xarxa".

Summary: L'ATM aprova l'estudi per unir el Trambaix i el Trambesòs


La setena edició de l'informe Global Silmar que valora la qualitat dels ecosistemes del fons marins del litoral català ha suspès en l'edició d'aquest any als municipis de Badalona i Torredembarra. En el cas de Badalona, el mal estat del seu fons marí està condicionat als mals usos que se'n fa per part de la ciutadania i per la manca d'un sistema eficient de canalitzacions, mentre que en el cas de Torredembarra el deteriorament del fons marí es deu bàsicament a la irrupció de l'alga invasora 'Caulerpa Cylindracea' que ha colonitzat l'ecosistema marí del municipi. Per contra, els municipis que obtenen millor nota per la qualitat del fons han estat Sant Feliu de Guíxols, L'Ametlla de Mar i Mataró.  La xarxa Silmar té desplegades 18 estacions de seguiment de fons marí en el litoral català. Dels resultats ponderats de cada una d'aquestes estacions, la Fundació Mar, propietària de la xarxa, realitza un informe anual on valora els índexs de biodiversitat, l'estat dels bioindicadors de qualitat ecològica com la 'posidònia', la capacitat de recuperació natural, la implicació social dels veïns del municipi en la conservació del litoral i la inversió que fan els ajuntaments en la conservació del medi marí.  En l'examen d'aquest any, es constata que 13 de les 18 estacions del litoral català han pujat la nota en relació amb l'any passat, i això ha passat inclús en el municipi de Badalona, que tot i treure la pitjor nota de tot el litoral català, ha millorat la seva puntuació gràcies a la inversió econòmica que ha fet l'Ajuntament de Badalona en analitzar la qualitat de l'aigua. Tots els municipis aproven menys dos (Badalona i Torredembarra). Xavier Salvador, biòleg de Silmar, explica que invertir com fa Badalona en analitzar la qualitat de l'aigua de la costa no és una mesura que serveixi per corregir les deficiències de l'ecosistema del fons marí que requereix d'altres tipus d'actuació per afavorir la millora d'aquest fons.  En el cas del fons marí d'El Pont del Petroli de Badalona, Salvador explica que s'han trobat tot tipus de materials com bicicletes, tubs, urnes fúnebres i fins i tot una pistola.  A Torredembarra, a més de l'alga invasora 'Caulerpa Cylindracea' que domina el fons marí, també s'afegeix una mala gestió de l'Ajuntament de la ciutat que en les temporades d'estiu netegen les platges escombrant les restes de 'posidònia' que són les que quan arriben els temporals eviten que les onades s'emportin la sorra de la platja.  En els casos de les estacions de Sant Feliu de Guíxols, Mont-ras, l'Escala, Begur, Palamós i Tossa de Mar, la puntuació mes alta s'ha donat per la millora de l'estat ambiental i ecològic dels ecosistemes.  L'informe Silmar destaca que els ajuntaments de Sant Feliu de Guíxols, Castell-Platja d'Aro, el Prat de Llobregat, Vilanova i la Geltrú o L'Ametlla de Mar s'han convertit en ''clars referents'' a Catalunya per la seva sensibilització en promoure accions de conservació del fons marí.  En l'informa de la Fundació Mar s'assegura que en general la costa catalana presenta una elevada biodiversitat d'ecosistemes i especies marines, tot i que el seu estat actual està anys llum de l'estat que tenia fa seixanta anys, abans de la irrupció del turisme.  D'aquesta manera, entre les 18 estacions de control de la xarxa s'ha observat que existeixen zones marines amb una elevada biodiversitat d'espècies com en el cas de 'Cala Amatller-Secaïns' de Sant Feliu de Guíxols, amb 281 espècies en un espai de 500 metres quadrats.  Però aquesta biodiversitat també es troba en zones més castigades per la densitat demogràfica com seria el cas de l'estació del Prat de Llobregat on es poden observar avui per avui 97 espècies de les 770 espècies identificades en la costa catalana.  Una biodiversitat que és una mostra que tot i el deteriorament del litoral català encara hi ha factors positius en el seu diagnòstic.  L'informe també adverteix que hi ha espècies amenaçades i identifica a 10 espècies en perill d'extinció a l'estació de 'Caials' de Cadaqués i una espècie en l'estació del Prat de Llobregat.  En general, l'informe assegura que el litoral de Girona obté una millor puntuació, seguit del litoral de Tarragona i en última instància la costa de l'entorn de la capital catalana, que és on hi ha les pitjors notes.  Miquel Ventura, director de la Fundació Mar, no és gaire optimista de cara a l'evolució del pròxims anys perquè no observa prou sensibilitat per part dels ajuntaments i de les administracions públiques en general en tenir un interès en la millora del fons marí i d'altra banda pels mals usos i costums que fan del litoral els ciutadans en general. Ventura ha reclamat a la Generalitat la creació d'una oficina tècnica d coordinació del fons marí que sigui capaç de centralitzar les dades i indicadors que realitzen diferents organitzacions i fundacions dedicades a la conservació del fons marí.  El director de la Fundació Mar ha subratllat que no deixa de ser una paradoxa que un territori com el català on el seu litoral genera una part important del seu PIB econòmic no inverteix en el manteniment del fons marí.    Ventura també ha demanat que s'acceleri la tramitació d'una llei de fundacions i mecenatge que promogui incentius fiscals a les donacions d'empreses i particulars destinades a actuacions de millora del fons marí, tal i com indiquen i recomanen les autoritats de la Unió Europea.  La manca de sensibilitat i coneixement de la realitat del fons de mar per part de la ciutadania en general també és un llast que s'arrossega en l'estat del fons del mar. Tot i que hi ha punts d'atracament de barques en diferents cales del litoral, la majoria d'usuaris de barques segueixen tirant l'ancora al fons del mar, carregant-se el fons marí, explica Ventura.

Summary: L'informe Global Silmar suspèn als municipis de Badalona i Torredembarra per la mala qualitat del fons marí


El president del govern espanyol en funcions, Pedro Sánchez, ha confiat que "en les pròximes setmanes" podrà formar un executiu "amb plenes capacitats" i que estigui "en plenitud de funcions" i que "acabi el bloqueig polític". Durant la clausura d'un congrés de l'empresariat familiar europeu aquest dimecres, Sánchez ha dit que cal "estabilitat institucional" després de quatre eleccions generals en quatre anys i ha promès que serà un "pilar" de la legislatura així com "l'acord". El líder socialista ha afirmat que vol "obrir una nova etapa en la qual la crispació política i el desacord es redueixin" perquè la nova legislatura sigui la del "retrobament de la política amb la política, que és ben necessària al nostre país". Sánchez ha remarcat que cal "emprendre transformacions" i cal "seguretat".  A més, el secretari general del PSOE s'ha compromès amb la "disciplina fiscal" i "els objectius d'estabilitat acordats amb la Unió Europea". Sánchez ha defensat que calen "pujades raonables" dels salaris perquè "creixement econòmic i cohesió social van de la mà".

Summary: Sánchez confia formar govern "en les pròximes setmanes" i remarca que cal "estabilitat institucional"


Tècnics del Consorci de l’Estany han atrapat una tortuga mossegadora (‘Chelydra serpentina’) en una cuneta inundada a prop de l’Estany de Banyoles després que algú l’alliberés. És un exemplar jove que fa uns 20 centímetres però quan és adult pot arribar a pesar 16 quilos. A banda de ser una espècie exòtica originària d'Amèrica del Nord té una mossegada molt potent i per tant era un autèntic perill per a qualsevol persona que l’hagués tocat pensant-se que era una inofensiva tortuga d’aigua. La van descobrir per casualitat i gràcies a tenir coneixements d’aquests amfibis la van identificar. “Té la cua i la closca amb protuberàncies similars a un cocodril petit i el cap i el coll és com el d’una serp, que li permet disparar ràpidament i atrapar la presa”, explica el director tècnic del Consorci de l’Estany, Miquel Campos. És la tercera que troben a la zona en els últims quinze anys. “No convé trobar-nos aquesta tortuga a la natura perquè s’adapta fàcilment a l’entorn i perquè algú podria prendre mal”. Amb aquestes paraules, el director tècnic del Consorci de l’Estany, Miquel Campos, subratllava que ha estat una sort poder localitzar-lo i atrapar-lo. En declaracions a l’ACN, ha explicat que va ser una descoberta fortuïta, que no s’esperaven, mentre dimarts passat inspeccionaven una cuneta inundada al costat de la carretera de circumval·lació de l’Estany i a l’altra banda de la sortida del camp de regates de rem. Estava mig enterrada entre el llot i la fullaraca però les protuberàncies a la closca la van delatar. Ara estan pendents de traslladar-la al Centre de Reproducció de Tortugues de l’Albera (Alt Empordà) on podrà viure en captivitat.  Calculen que té entre 3 i 4 anys –fa 20 centímetres de llarg- però podria arribar a doblar aquesta mida quan sigui adult -és un mascle- arribant a superar els 16 quilos de pes i fins a 36 quilos en captivitat. Destaca per ser una tortuga d’aigua de color marronós, d’aspecte robust i amb detalls similars a un cocodril petit –la cua i la closca tenen protuberàncies-. Viu en llocs ombrívols i entollats, normalment enterrada entre el fang i la vegetació, on s’alimenta d’invertebrats com ara peixos, granotes o libèl·lules. Quan són adults, poden arribar a menjar polls d’ocells. Però si per alguna cosa destaca és per tenir una mossegada potent, gràcies als llavis altament tallants que, combinats amb un coll de serp retràctil i àgil, el converteixen en un hàbil caçador. Unes característiques que agraden molt als aficionats de terraris.  Es pot comprar per uns 25 o 35 euros en el cas de tenir un any i el seu preu augmenta de valor com més gran és. El comerç d’aquests animals exòtics està molt poc regulat i és difícil de controlar sobretot per la comercialització per Internet entre particulars. Els experts recorden que si s’allibera de forma fortuïta o intencionada al medi natural pot generar greus problemes ambientals a banda de ser un perill per a les persones. Un missatge que també ha volgut donar l’alcalde de Banyoles, Miquel Noguer. “És lícit perdre l’interès per un animal o perquè desconeixia que era tan agressiva, però cal ser responsable i evitar alliberar-la en un entorn com l’estany perquè pot ser un perill”, afirma el batlle.    Així ho demostra el que va succeir l’any 2013 en una petita població bavaresa a Alemanya. Va aparèixer un exemplar de tortuga mossegadora que va atacar un nen de vuit anys. Li va arrencar un tros de taló d’Aquil·les mentre nedava en un llac i va fer disparar les alarmes. Algú també l’havia alliberat.   La tercera que capturen en 15 anys No és la primera vegada que atrapen un exemplar d’aquesta espècie a l’Estany de Banyoles, un indret amb una gran biodiversitat. L’any 2001 van capturar un mascle de 13 quilos i l’any 2014 un altre exemplar en un rec de Banyoles.  Aquesta espècie, però, és una excepció ja que el 86% de les captures de tortuga exòtica que ve fent el Consorci de l’Estany des de l’any 2006 –sobretot durant els dos últims projectes LIFE Estany 2001-2013 i el que està vigent, el Potamo Fauna- són de l’espècie de florida o d’orelles vermelles. Entre les 650 tortugues que s’han capturar en aquests deu últims anys, també s’han detectat 7 altres espècies o sub-espècies, com ara la falsa tortuga mapa o la tortuga pintada.  Una dada positiva és que actualment es capturen més individus de tortuga d’estany i de rierol, les dues espècies autòctones, que d’exòtica. De moment n’han localitzat 37 enfront de les 11 d’espècies de fora. Això es deu, segons el consorci, a la bona aclimatització de les tortugues d’estany procedents dels alliberaments que van començar l’any 2011 i també als bons resultats de la campanya de control i captura d’exemplars.

Summary: Capturen una tortuga amb aspecte de cocodril a l’Estany de Banyoles que era un perill per la seva mossegada


Els Bombers han apagat aquest diumenge al matí un incendi en una estació d'ITV al carrer Bruc de Barcelona que ha obligat a desallotjar l'immoble i  un bloc de pisos del costat. Ara, tots els veïns ja han pogut tornar cap a casa, amb el foc apagat i ventilat, i fonts municipals han confirmat que no hi ha hagut cap ferit. Amb tot, els veïns del bloc de l'estació d'ITV, que té planta baixa i sis pisos més, tenen una zona precintada, on no poden accedir, per afectació en un pilar. El foc ha obligat a tallar el trànsit entre Còrsega i Bruc. L'avís per l'incendi s'ha rebut a les 6.57 pel carrer Bruc número 170.

Summary: Un incendi en una estació d'ITV obliga a desallotjar dos immobles al carrer Bruc de Barcelona


L'ex-primer ministre francès, Manuel Valls, vol fer carrera política a Barcelona. En una caòtica convocatòria, on només han pogut accedir un grup reduït de mitjans –alguns d'ells francesos- i han deixat fora a nombrosos periodistes catalans i espanyols, Valls ha confirmat que es presentarà a les properes eleccions municipals a la capital catalana. De fet, ha començat la seva compareixença desfent possibles dubtes. "Vull ser el pròxim alcalde de Barcelona", ha sentenciat. L'ex-primer ministre francès ha explicat també que ha pres aquesta decisió "després d'un temps llarg i seriós de reflexió", i ha destacat els seus vincles sentimentals amb Barcelona. Manuel Valls ha confirmat la seva candidatura a l'alcaldia de Barcelona a les eleccions municipals de l'any que ve en un acte aquesta tarda al Centre de Cultura Contemporània de Barcelona, amb una capacitat per a 130 convidats.   "Sóc un home d'esquerres. Vinc del socialisme francès. Amb principis i valors republicans", ha explicat Valls, dient que vol ser l'alcalde "de tots" i dirigint-se "a la gent d'esquerra i de dretes si és que això encara vol dir alguna cosa". L'ex-primer ministre francès ha explicat que vol formar una plataforma ciutadana "transversal" que integri, ha dit "tots aquells que vulguin col·laborar en l'objectiu de tornar a veure Barcelona com una ciutat de referència mundial. Una plataforma, ha afegit, "àmplia, social, sòlida, amb dones i homes de tots els barris, de tots els orígens, edats, de tots els oficis que vulguin impulsar el nostre projecte". L'exdirigent francès ha deixat clar que vol construir un projecte de ciutat "integrador" i que tingui Barcelona com un únic eix. "La nostra plataforma no tindrà motxilles, ni tindrà més enemics que la pobresa, l'atur, el fracàs escolar, la manca de seguretat, el declivi econòmic, les injustícies socials, el racisme".  Valls ha reiterat que és un "candidat independent" i que no està "de cap manera", ha dit, "contra els partits". "El lloc on se'm trobarà serà en el respecte pel diàleg polític i per a tots els interlocutors", ha remarcat. "Barcelona ha de tornar a ser Barcelona" Manuel Valls ha destacat que durant aquests últims temps a Barcelona s'han produït alguns canvis "en sentit contrari" i que la capital catalana  pateix els "efectes del procés", que, segons ha apuntat, ha intentat situar la ciutat en una "cruïlla d'incerteses" que "no es podrà resoldre exercint una equidistància forçada". Una de les primeres conseqüències del procés, ha dit, ha estat la fugida de "milers" d'empreses, amb la pèrdua de pes econòmic, de llocs de feina i d'imatge, ha detallat. Segons l'ex-primer ministre francès, l'independentisme vol projectar la idea d'una Barcelona "capital d'una imaginària república catalana". "Barcelona no és això, ni li interessa ser-ho", ha reblat. Valls ha ressaltat que Barcelona encara és avui una ciutat que "encanta al món" però ha lamentat que "s'està deteriorant" i es troba "sumida" en una "dinàmica perdedora". Ha posat com a exemple d'aquesta tendència la "inseguretat als barris", una política d'habitatge que "ha defraudat" i una "mala gestió" dels espais públics i la "falta de civisme". Per això, ha insistit que la capital catalana necessita un canvi de rumb i un nou lideratge "com més aviat millor" perquè "Barcelona ha de tornar a ser Barcelona". Valls ha assenyalat que Barcelona té "grans reptes" i, en aquest sentit, s'ha marcat l'àrea metropolitana com una de les seves prioritats per afrontar els reptes de mobilitat, habitatge i l'economia. "Barcelona i la seva metròpolis constitueixen una vertadera ciutat-estat, com algunes altres a Europa i la resta del món", ha dit. L'ex-primer ministre francès té previst oferir aquest dimecres una roda de premsa per parlar amb els mitjans sobre la seva "implicació" a les eleccions municipals de Barcelona el maig del 2019.

Summary: Valls concorrerà a les eleccions municipals amb una "plataforma transversal": Vull ser el pròxim alcalde de Barcelona"


L'expresident del Congrés dels Diputats Patxi López, exmembre de la direcció de Pedro Sánchez, ha tornat a defensar el vot en contra del PSOE a la investidura de Mariano Rajoy. A les portes de Ferraz abans d'entrar a la reunió del Comitè Federal del PSOE d'aquest diumenge, López ha dit que el govern del PP, "lluny de resoldre els problemes dels ciutadans, els agreuja, sobretot els dels més humils". En la seva opinió, el 'no' és l'opció "més sensata" per al socialisme. Amb tot, ha demanat trobar "fórmules per no fracturar més" el partit en cas que acabi virant a l'abstenció. Així, López ha apostat perquè l'aval a un nou govern del PP sigui "el mínim possible", és a dir, que n'hi hauria prou amb l'abstenció d'onze diputats.

Summary: Patxi López manté el 'no' a Rajoy i demana trobar fórmules per "no fracturar més" el partit


El partit d'Abascal creu que la llei de seguretat nacional és insuficient davant la "greu situació" a Catalunya ACN Madrid.-Vox ha registrat aquest dimecres un escrit a la Mesa del Congrés en què demana que es convoqui la Diputació Permanent per iniciar els tràmits de la declaració de l'estat d'excepció, previst a l'article 116 de la Constitució. Segons la formació de Santiago Abascal, és "l'única resposta" de l'estat de dret per restablir la pacífica i normal convivència i regularitat dels serveis púbics essencials a Catalunya, garantint la seguretat, la integritat i la vida de les persones". Vox considera que aplicar la llei de seguretat nacional és ja insuficient i inadequat tenint en compte la "situació extrema". Tot i la situació de dissolució de les Corts, Vox defensa que la Diputació Permanent la pot autoritzar. Concretament, l'article 116 de la Constitució estableix que l'estat d'excepció serà declarat pel govern espanyol a través d'un decret acordat pel Consell de Ministres prèvia autorització del Congrés. I concreta que la duració no podrà excedir de treta dies, prorrogables per un termini igual.  Segons Vox, la situació de "greu alteració de l'ordre púbic i constitucional" a Catalunya s'ha incrementat exponencialment en les darreres hores. La formació assegura que avui hi ha una situació en la què l'estat de dret i la seguretat, la integritat i la vida de les persones d'aquest territori es troben en un "greu risc" pel atacs que s'estan produint per "grups organitzats i animats des d'institucions públiques catalanes".

Summary: Vox demana al Congrés que activi la declaració de l'estat d'excepció


El conseller d'Empresa i Coneixement, Ramon Tremosa, ha visitat aquest dilluns el Port de Barcelona per analitzar 'in situ' l'impacte de la pandèmia de covid-19 en el tràfic marítim i els serveis logístics a Catalunya. Tremosa s'ha reunit amb la presidenta del Port, Mercè Conesa, en una trobada per conèixer els efectes de la crisi en el comerç mundial i les iniciatives del port per ajudar les empreses a superar aquesta situació. El Port de Barcelona canalitza mercaderies per valor de 78.000 milions d'euros l'any i treballa per convertir-se en la principal porta d'entrada de mercaderies de l'Àsia a Europa, segons ha informat el departament d'Empresa. El tràfic de mercaderies al Port de Barcelona entre gener i juliol va caure un 18,8% interanual a causa de la pandèmia, segons dades de l'ens facilitades el mes d'agost. Durant els set primers mesos de l'any es van transportar un total de 33 milions de tones. Pel que fa al volum de contenidors, la infraestructura va registrar un tràfic d'1,6 milions de TEU (contenidors de 6,1 metres de llarg, 2,4 metres d'ample i 2,6 metres d'alt) fins al juliol, un 20,3% respecte al mateix període de l'any passat.  Malgrat tot, els contenidors plens d'exportació van registrar un descens del 3,4%, una xifra que el port considera "positiva" tenint en compte la crisi de la covid-19 i que "confirma la resiliència de la indústria del país". El mes de juny, el consell d'administració del Port de Barcelona va aprovar una sèrie de mesures per alleugerir els efectes de la crisi derivada de la covid-19, entre els quals hi ha una rebaixa de taxes fins al 2022. En total, la infraestructura promou una mobilització de recursos a favor dels operadors d'uns 23 milions d'euros.  El primer pla de mesures, corresponent al Pla de Recuperació (d'aplicació a mig termini), inclou la bonificació de les taxes de contenidors en un 25% el 2021 i en un 20% el 2022; a les terminals multipropòsit i ro-ro en un 10% l'any 2021 i un 5% el 2022; i a les terminals d'automòbils, en un 30% el 2021 i un 15% el 2022. A més, també s'apliquen coeficients correctors reductors de les taxes d'utilització a vaixells, passatge i mercaderia. El Pla de xoc, que inclou les mesures a curt termini, consisteix en la reducció en les taxes d'ocupació. A les terminals de passatge, és d'un 30% en les concessions que hagin vist reduïda la seva activitat entre un 20% i un 40% en relació al 2019 i una rebaixa del 60% si l'activitat ha caigut més d'un 40%. Per a la resta de concessions i autoritzacions, les reduccions de la taxa d’ocupació són del 15% en els casos en que l’impacte en l’activitat se situï entre el 10% i el 15% i del 20% quan l’impacte sigui superior al 15%. Quant als títols d'ocupació amb una superfície inferior als 200 metres quadrats i espais destinats a aparcament i estacionament s'aplica una reducció d'un 20% sobre la quota de la taxa d'ocupació que correspongui, sempre i quan no siguin complementaris a altres títols de major superfície i se sol·liciti prèviament.

Summary: Tremosa analitza amb el Port de Barcelona l'impacte de la pandèmia en el tràfic marítim i els serveis logístics


El cap de llista d'En Comú Podem per Barcelona a les eleccions espanyoles, Jaume Asens, ha assegurat que la formació es presenta el 28-A "com a pont" davant dels partits de "l'Ibex 35" en al·lusió al PSOE i Cs "que volen tornar a aplicar el 155" i els independentistes que pretenen "bloquejar" el Congrés. En una atenció als mitjans, Asens s'ha presentat com l'opció amb més legitimitat per reivindicar el diàleg necessari davant la política de blocs i ha reclamat recuperar les converses entre el govern català i l'espanyol. Des d'En Comú Podem també han reivindicat que es presenten el 28-A amb la "convicció" de frenar l'avenç de l'extrema dreta i del tripartit de Colón. "És una possibilitat que es pot donar, i una de les nostres prioritats és evitar-ho", ha concretat.  El líder d'En Comú Podem a les eleccions espanyoles ha reclamat "preservar" les institucions catalanes i "defensar-les" davant l'amenaça "d'involució democràtica que planteja l'equació PP, Cs i Vox". També ha avisat que Cs a més de comptar amb una agenda "antisocial" també en porta una altra "d'involució democràtica en termes nacionals". "Hem de ser la garantia perquè la coalició de l'Ibex 35 no es doni", ha reclamat. En aquest sentit, ha lamentat les paraules del minsitre José Luís Ábalos que apostava per un pacte PSOE-Cs però també les de l'expresidenta de la Junta d'Andalusia Susana Díaz o la "benedicció" de la candidata del PSC al 28-A, Meritxell Batet.  Asens també ha culpat els independentistes de ser "culpables" de la situació política que es produeix a l'Estat i ha opinat que preveuen anar a Madrid a "bloquejar". "Per nosaltres les eleccions són per posar en agenda la necessitat de diàleg i crear entorns de confiança per negociar", ha dit. En aquest sentit, ha apostat per recuperar la declaració de Pedralbes, signada entre el president de la Generalitat, Quim Torra, i el president del govern espanyol, Pedro Sánchez. "A la taula del diàleg s'hi ha d'anar sense condicions prèvies i amb voluntat d'arribar acords", ha assenyalat.  Pel que fa a les expectatives electorals, Asens ha apuntat que pretenen revalidar els resultats obtinguts en les darreres eleccions espanyoles i s'ha mostrat optimista en aconseguir-ho. També s'ha referit a la querella que ha presentat la Fiscalia Superior contra Torra per desobediència a les resolucions de la JEC sobre els llaços grocs. En concret, ha reclamat no judicialitzar el conflicte polític. "S'ha de treure dels tribunals", ha reclamat. "Hem de solucionar això amb diàleg i reconeixement de les legitimitats de cada part del conflicte", ha conclòs.

Summary: En Comú Podem es presenta com a "pont" davant dels partits que volen aplicar el 155 i els que "bloquegen" la política


El conseller de Territori i Sostenibilitat, Josep Rull, el president de la diputació de Lleida, Joan Reñé, el director del Servei Meteorològic de Catalunya (SMC), Oriol Puig, i l’alcalde de Massoteres, Miquel Àngel Marina, han inaugurat una nova estació meteorològica automàtica (EMA), instal·lada al municipi de Massoteres (Segarra), a dos quilòmetres de Guissona i a 513 metres d'alçada. La instal·lació és el resultat d’un acord entre l’SMC i l’ajuntament, i s’ha concretat amb la signatura d’un nou conveni entre ambdues institucions. Les dades meteorològiques de la nova instal·lació es poden consultar des d'avui mateix. Amb aquesta ja són 186 les estacions automàtiques de l'SMC repartides arreu del país. Les dades proporcionades pels diversos equipaments s’incorporen a una base de dades que permet realitzar tasques de vigilància meteorològica, estudis climàtics i recerca, entre d’altres. Tramesa cada 30 minuts La nova estació de Massoteres disposa de sensors per mesurar la temperatura i la humitat relativa de l’aire, la velocitat i la direcció del vent a 10 metres d’altura, la precipitació, la i la irradiància solar global. La informació subministrada cada segon per tots aquests sensors s’enregistra cada 30 minuts i s’envia a la seu central de l’SMC a través de comunicacions GPRS. Tot seguit, els valors s’emmagatzemen a la base de dades del servei i se sotmeten als diversos controls de qualitat establerts, tant manuals com automàtics. Per la seva ubicació i representativitat, l’EMA també permetrà donar resposta a una zona més àmplia del territori.

Summary: El Servei Meteorològic inaugura una nova estació a Massoteres, a la Segarra


La Guàrdia Civil ha recuperat més de 470 obres d’art i documentació en litigi pel llegat de Muñoz Ramonet. Les obres han estat requisades el mes de març en una operació de la Unitat Central Operativa de Patrimoni Històric de la Guàrdia Civil (UCO) i majoritàriament coincideixen amb el llistat d’obres reclamades. Entre les obres s’han pogut identificar peces que pertanyen a la col·lecció Bosch i Catarineu, de les quals destaquen diverses de Marià Fortuny i d'Eugenio Lucas, taules gòtiques dels segles XV i XVI, pintura estrangera del segle XIX com Wintehalter o Morgan, pintura de l’escola espanyola del XVII i XVIII i pintura catalana del segle XIX i XX.  L'acció ha estat coordinada i dirigida pel jutjat número 29 de Barcelona, que instrueix la causa penal interposada l’any 2014 per la Fundació Julio Muñoz Ramonet contra les filles de l’empresari. Com ha explicat el consistori, ja s'ha pogut comprovar, en un primer inventari, que una bona part de les obres recuperades coincideixen amb el llistat de les obres d’art reclamades per la Fundació Muñoz Ramonet i que formen part de la prestigiosa col·lecció d’art Bosch i Catarineu.

Summary: La Guàrdia Civil recupera més de 470 obres d’art en litigi pel llegat de Muñoz Ramonet


El degà del Col·legi d'Economistes de Catalunya, Joan B. Casas, ha explicat que no preveuen que el conflicte polític tingui "un impacte substancial o molt perceptible" en els objectius de creixement de l'economia catalana durant el 2018 si es porta "pels canals habituals". En declaracions a l'ACN aquest dimarts, en el marc de la III Jornada Tributària organitzada pel Col·legi d'Economistes, Casas ha assegurat que si el problema polític que, ha puntualitzat, "no desapareixerà", es planteja "en un nivell més clàssic de debat parlamentari i de conflicte típic", la tensió "es reduirà" i també "l'impacte que va tenir en sector més sensibles" durant el darrer trimestre de 2017. D'altra banda, el degà de la institució ha puntualitzat que "si es perllonga el conflicte amb elements de violència física" i "els xocs es converteixen en estructurals", la situació política acabarà "tenint efectes" i "retenir inversions o projectes". En aquest sentit, Casas ha opinat que la constitució d'un Govern "ajudaria" a complir els objectius de creixement de l'economia catalana i a limitar els "impactes" del conflicte polític en alguns sectors econòmics.      Casas ha recordat que la situació política va impactar "fortament" durant l'últim trimestre de l'any però ha matisat que els efectes "van ser dispars sectorialment parlant". Així doncs, mentre que el sector hoteler i el comerç es van veure més perjudicats, el sector exportador "ha seguit tenint una marxa ascendent". El degà del Col·legi ha remarcat que l'economia catalana és "bastant diversificada, té elements actius molt potents i pot aguantar xocs puntuals sense que trontollin els seus objectius de creixement".  Segons la institució, les perspectives econòmiques per a Catalunya i el conjunt de l'estat espanyol aquest any són "positives" en "línia amb les globals" –amb una expectativa de creixement global del voltant del 2,5%-. "Això no vol dir que no estigui subjecte a una sèrie de riscos que poden posar en perill aquestes previsions", ha explicat Casas. El degà del Col·legi ha citat com a exemples "la política de Trump" en l'àmbit global o "la tendència a una pujada lleu dels tipus d'interès" en l'àmbit europeu.

Summary: El Col·legi d'Economistes no preveu impacte econòmic del conflicte polític el 2018 si es porta "pels canals habituals"


El sindicat avisa d'un alt risc per a la seguretat tenint en compte l'actual alerta antiterrorista ACN Barcelona.-El sindicat CSIF ha enviat una carta a l'alcaldessa de Barcelona, Ada Colau, per denunciar "inseguretat" a la comissaria de Guàrdia Urbana de Ciutat Vella per l'ocupació de la finca del costat. El bloc, diuen, comunica amb l'aparcament de vehicles policials i amb una de les entrades sense passar pel primer control d'accés, i algun ocupant "ha arribat a saltar el mur i a rondar per les instal·lacions policials".  Segons CSIF, l'edifici ha estat ocupat per diferents tipus de persones, com ara MENA, delinqüents amb antecedents i antisistema. Els ocupants "ja han originat diferents actes de provocació i hostilitat, com insults, amenaces i algun llançament d'objectes", apunta el sindicat, que avisa d'un alt risc per a la seguretat tenint en compte l'actual alerta antiterrorista. Al seu parer, la inseguretat és "exponencial", ja que el bloc està al costat de les dependències policials, es pot accedir a les mateixes i es pot veure l'activitat diària dels agents. "Recordant, per a més preocupació de tots, aquella casa ocupada a Alcanar on els terroristes fabricaven explosius", ha subratllat CSIF. Aquesta situació, ha continuat, està generant un estat de "preocupació, inseguretat i ansietat" als agents de la comissaria. El sindicat ha tornat a demanar a Colau que elabori un projecte de trasllat per aquest i altres motius, ja que els efectius estan "amuntegats" en aquest espai.

Summary: CSIF denuncia "inseguretat" a la comissaria de Guàrdia Urbana de Ciutat Vella per l'ocupació de la finca del costat


El president de la Generalitat, Quim Torra, ha reivindicat el turisme com un "pilar" de l'economia catalana. El president del Govern ha assegurat que Catalunya és un "país atractiu" i ha afirmat que cal combinar el turisme amb "els valors" del país. "Volem que els turistes sàpiguen que visiten un país europeu, que ofereix el nostre patrimoni cultural, comercial i natural i fent que l'impacte del turisme sigui positiu pel conjunt de la societat", ha manifestat en el marc de l'acte de lliurament dels Guardons del Turisme de Catalunya. Segons ha recordat Torra, Catalunya ha tancat 2019 amb 19,2 milions de turistes internacionals, un 0,6% més que l'any passat. La despesa turística al territori ha arribat a 21.200 milions d'euros, un 4% superior a la xifra registrada en 2018.  L'acte ha tingut lloc al Palau de la Generalitat i ha comptat també amb la presència de la consellera d'Empresa i Coneixement, Àngels Chacón; el director general de Turisme, Octavi Bono, i el director de l'Agència Catalana de Turisme, David Font.  Durant l'esdeveniment també s'ha fet la presentació de la publicació '100 anys de congressos de turisme de Catalunya', a càrrec d'un dels autors, Joan Miquel Gomis. El llibre valora què ha significat per al turisme del país els sis congressos que hi ha tingut lloc en els últims cent anys.  El director general de Turisme ha estat l'encarregat d'atorgar els guardons, que reconeixen la feina del sector turístic català i la seva contribució per fer de Catalunya una destinació referent  a escala internacional.  Els premiats L'Ajuntament d'Aitona, a la comarca del Segrià, ha estat premiat en la categoria de 'Millor experiència turística' pel projecte 'Ruta de la flor rosa del presseguer’. L'Associació Turisme Garrotxa ha rebut el guardó a 'Innovació en accions promocionals'.  La historiadora de l'art especialitzada en gestió i conceptualització del turisme cultural Dolors Vidal Casellas ha rebut el premi al 'Millor projecte de coneixement i recerca referit al sector turístic' per la seva tasca com a degana de la Facultat de Turisme de la Universitat de Girona.  El guardó a 'Turisme responsable' l'ha guanyat l'Associació de Càmpings de Girona, i el Premi Enoturisme, l'Hotel i Restaurant Cal Llop, de Gratallops, a la comarca del Priorat.

Summary: Torra reivindica el turisme com un "pilar" de l'economia i aposta per "mantenir els valors" de Catalunya


El govern de Theresa May no té encara cap estratègia fixada per formalitzar la sortida del Regne Unit de la UE. La intenció de la primera ministra britànica és activar l'article 50, el que ha d'iniciar el 'Brexit', el proper mes de març però segons un document filtrat aquest dimarts al diari 'The Times' "hi ha divisió" entre els ministres sobre els passos a seguir i l'inici formal de les negociacions podria allargar-se sis mesos més del previst. Segons l'informe 'Actualització sobre el 'Brexit', el govern estudia 500 projectes diferents relacionats amb la sortida de la UE i la complexitat del procés requeriria la contractació de 30.000 funcionaris addicionals.

Summary: El govern britànic no té cap pla per activar el 'Brexit'


El Departament d'Agricultura, Ramaderia, Pesca i Alimentació ha convocat novament els ajuts destinats a la Cooperació per a la Innovació, per un import total de 4 milions d'euros, després de l'èxit de les convocatòries del 2015 i 2016. La convocatòria d'aquest 2017 incrementa en 500.000 euros el pressupost de les dues anteriors, a les quals es va destinar 3,5 milions d'euros respectivament. El termini per a la presentació de sol·licituds estarà obert fins al 15 de novembre. Es tracta d'un ajut cofinançant en un 57% pel pressupostos del departament i el 43% restant l'aporta el Fons Europeu Agrícola de Desenvolupament Rural (FEADER). L'objectiu d'aquest ajut, que compta amb una dotació total de 17,6 milions d'euros per a tot el període de programació del Programa de Desenvolupament Rural (PDR) de Catalunya 2014-2020, és facilitar la creació i el funcionament de Grups Operatius a través del plantejament i redacció de projectes d'innovació i la realització de projectes pilot innovadors. Els Grups Operatius constitueixen un instrument d'innovació que permet al sector resoldre problemàtiques concretes o aprofitar oportunitats detectades, a partir del treball col·laboratiu entre diferents entitats (empreses agràries o forestals, cooperatives, indústries agroalimentàries, agrupacions de productors, universitats, centres de recerca, i altres agents de la cadena).   La innovació és una prioritat transversal per als objectius de la Unió Europea (UE), i fonamental per a promoure un sector agroalimentari i forestal eficient des del punt de vista dels recursos utilitzats i per a afavorir la seva competitivitat i diversificació.   En aquesta línia, Catalunya ha estat una de les primeres regions europees a desenvolupar la mesura de cooperació per a la innovació. Durant les convocatòries 2015 i 2016 es va aprovar un total de 78 iniciatives de Grups Operatius, per un valor total de 7 milions d'euros. D'aquestes iniciatives, 33 corresponen a plantejament i redacció de projectes d'innovació, i 45 corresponen a projectes pilot innovadors.   Els projectes pilot es troben en aquests moments en fase d'execució, donat que es tracta de projectes plurianuals. Els corresponents a la convocatòria 2015 finalitzaran durant el proper mes de setembre i, per tant, ja es podrà disposar dels primers resultats definitius.   Els projectes finançats per aquesta línia d'ajuts han de ser innovadors i implicar l'execució d'una acció en comú, alhora que han de fomentar la innovació, la cooperació i el desenvolupament de la base de coneixements en les zones rurals, enfortint els lligams entre l'agricultura, la producció d'aliments, la silvicultura, i la investigació i la innovació incloent l'objectiu de millorar la gestió i el rendiment mediambiental.   Els resultats obtinguts de l'execució d'aquests projectes es divulgaran a través de la xarxa d'innovació agroalimentària de Catalunya (Xarxa-i.cat) i de l'Associació Europea per a la Innovació (AEI)

Summary: Agricultura destina 4 MEUR a la tercera convocatòria dels ajuts a la Cooperació per a la Innovació


Han estat uns últims dies una mica tensos per a Nil Tena i la seva família. Aquest dijous se li han obert les portes del primer curs de primària de l'escola Rosa Gisbert, de Masdenverge (Montsià). És el que allí es coneix popularment com accedir a "l'escola dels grans", després dels tres primers cursos de preescolar. Més responsabilitat? Més dificultat? Aliè, d 'entrada, a totes aquestes consideracions, Nil ha enfilat decidit el camí cap al centre acompanyat del seu pare i el seu germà més gran "Portàvem dies d'energia acumulada durant l'estiu i necessitava canalitzar-la en l'estudi. Tanta energia acumulada s'havia d'aprofitar. Als pares també ens va de categoria", reconeix Roman Tena, pare de Nil, que ha arribat a l'escola carregant una bossa i una caixa de material escolar per al nou curs. Al voltant de tres quarts de nou del matí, els estudiants ja ocupen bona part de la vorera d'accés a l'escola, resguardada del carrer per una tanca metàl·lica de poc més d'un metre d'altura. Després de deixar la seva cartera i el material al que serà el seu lloc dins de l'aula durant aquest primer curs de primària, Nil surt corrents de l'escola deixant enrere el seu pare i busca, per fora els seus amics, concentrats en una juguesca. S'hi afegeix sense dubtar-ho.  Quan sona el timbre, tots surten corrents cap al pati, a formar la preceptiva cua per entrar de forma ordenada al centre. Les bromes se succeeixen. Entren a classe de forma prou tranquil·la sota l'atenta vigilància de la nova mestra. Veuen un vídeo d'un youtuber per animar-los el primer dia d'escola i es presenten tots plegats. "Esperem que enguany els introdueixin conceptes nous, des de les matemàtiques a altres assignatures. Passem d'una etapa més pràctica a una més exigent. Però el xiquet està preparat i pensem que ho farà molt bé", manifesta, confiat Roman, el pare. Creu que, una bona part d'aquesta confiança ve donada pel fet que Nil té un germà gran, Pep, que enguany cursa ja cinquè. "Ajuda: el petit veu que el germà està acostumat a fer deures i a ell li atreu. Veu que estem pel gran, que passem hores amb ells fent els deures. Això l'atreu i es com si ho necessités. També llegeix molt bé i fa operacions matemàtiques i per ell és un al·licient nou", tanca.  Nil i els seus companys de primer compartiran classe també amb alumnes que enguany ja faran segon de primària. Són deu alumnes en total al càrrec d'una docent. Una situació força habitual tractant-se d'un centre petit, amb una setantena d'alumnes en total, que forma part d'una ZER.  La classe continua amb la primera presa de contacte. La mestra introdueix un nou instrument que farà sonar quan el xivarri de les converses aixequi els decibels per sobre del que resultaria tolerable. Fan una prova. Quan sona el bol metàl·lic tots callen de sobre. "Ho heu fet molt bé. Així es com ho hem de fer, es felicita la mestra.

Summary: Nervis, corredisses i retrobament amb els amics: el primer dia de Nil Tena a "l'escola dels grans" a Masdenverge


Una investigació ha revelat que la sirena que va alertar del bombardeig de Gernika el 1937 es va fabricar als tallers de La Electricidad SA, ubicada a Sabadell. La sirena va sonar a Gernika el 26 d'abril de 1937 per alertar del bombardeig imminent de l'aviació de la Legió Còndor de l'exèrcit nazi. La descoberta ha estat fruit d'una investigació que ha dut a terme el Museu d'Història en el fons de l'Arxiu Històric de Sabadell. A principis d'any, un col·lectiu de la població Gernika-Lumo (País Basc) es va posar en contacte amb el Museu d'Història de Sabadell per tal d'informar-lo que tenien una sirena d'alarma que havien recuperat d'una antiga fàbrica d'armes i que portava una placa d'identificació on constava 'La Electricidad SA Sabadell'.  Arran d'aquest contacte es va fer una recerca exhaustiva a l'Arxiu Històric de Sabadell i es va treballar de forma conjunta amb alguns membres de col·lectius de Gernika. El resultat de la recerca ha confirmat que la sirena de la va fabricar l'empresa sabadellenca de la La Electricidad, molt probablement entre l'estiu i l'hivern de 1936, durant la Guerra Civil espanyola. A més de la sirena fabricada a Sabadell, aquell 26 d'abril van sonar també una altra sirena construïda en una altra fàbrica i les campanes de l'església del poble. Aquest dijous s'inaugurarà una exposició en un dels espais de la fàbrica Astra, on es va trobar la sirena, en l'elaboració de la qual ha col·laborat el Museu d'Història de Sabadell. El dissabte 30 d'abril, el tècnic i historiador del museu Genís Ribé participarà en una xerrada sobre la història i les característiques tècniques de la sirena, conjuntament amb l'historiador local José Ángel Etxaniz. Per últim, el museu ha participat en els continguts d'un breu reportarge documental de memòria història.

Summary: Una investigació revela que la sirena que va alertar del bombardeig de Gernika es va fabricar a Sabadell


Uns 300 treballadors de la funció pública s'han concentrat a la plaça Sant Jaume per exigir al Govern la convocatòria de la mesa de negociació de la Funció Pública. Xesús González, cap de l'àrea de la Funció Pública de CCOO, ha explicat que des del 23 de novembre la mesa no s'ha tornat a reunir, després que els representants del Govern es van ''aixecar'' de la negociació. Durant aquestes setmanes, els representants sindicals s'han reunit amb els grups polítics del Parlament i han consensuat un acord de resolució per tractar en un ple de la cambra un calendari de recuperació de les retribucions perdudes durant la crisi. Tots els grups, menys Junts pel Sí, han donat suport a la resolució, segons CCOO. El punt de ruptura de la negociació entre els sindicats i els representants del Govern segueix sent el 5% de reducció del salari brut anual que es va aprovar a partir del 2012 amb l'objectiu d'ajudar a complir amb les exigències del govern espanyol i de la Comissió Europea de dèficit públic per a la Generalitat.  Xesús González ha explicat a l'ACN que els sindicats volen que la reunió de la mesa de negociació de la funció pública es convoqui abans de Nadal. González defensa que un govern en funcions té ''capacitat'' legal per derogar aquesta acord de Govern del 5% i també pot negociar un calendari de restitució de les retribucions perdudes durant la crisi.  El representant de CCOO considera que ha estat el Govern qui ha ''trencat'' la negociació després ''d'aixecar-se'' de la taula en la reunió del dia 23 de novembre, que va acabar amb els sindicats tancats durant tota la nit a la seu del Departament d'Empresa i Ocupació del carrer Sepúlveda per sortir en manifestació fins a la plaça Sant Jaume el 24 de novembre al migdia.  González ha explicat que els treballadors públics de 15 de les 17 comunitats autònomes i els empleats públics de totes les administracions públiques de Catalunya menys la Generalitat han cobrat la retribució de la paga extra del 2012 que se'ls va retallar. Melina Rodríquez, representant del sindicat Ustec de la IAC en el sector de l'educació, ha considerat que la concentració d'aquest dimarts és el ''colofó'' d'una llarga mobilització sindical que des del dia 23 de novembre ha passat pel Parlament i pel Síndic de Greuges, entra d'altres actuacions.

Summary: Uns 300 funcionaris es concentren a la plaça Sant Jaume per exigir al Govern la convocatòria de la mesa de negociació


Es va posar en marca dilluns després que les estacions de l’Eixample i Gràcia superessin els valors mitjans ACN Barcelona.-L’Àrea Metropolitana de Barcelona ha desactivat aquest dimecres la fase d’avís preventiu de diòxid de nitrogen del seu protocol d’actuació per als episodis ambientals d’elevada contaminació atmosfèrica. La fase es va aprovar aquest dilluns després que les estacions de l’Eixample i Gràcia van superar el valor de 160 µg /m3 d’ NO2 de mitjana diverses hores i la previsió a 24 hores no indicava una millora en els nivells. Durant aquest període, el Vicepresident de Mobilitat i Transport, Antoni Poveda, ha comunicat a tots els ajuntaments metropolitans l’activació de les mesures previstes en el protocol d’actuació en cas d’episodis d’alta contaminació per NO2 i PM10, aprovat pel consell metropolità el 31 de Gener de 2017.  A més, l’AMB ha activat una campanya de comunicació i sensibilització notificant la situació i el nivell d'avís, tot oferint consells i recomanacions als ciutadans.

Summary: Desactivat l’avís preventiu per episodi de contaminació atmosfèrica a l’àrea metropolitana de Barcelona


L'Ajuntament de Barcelona pacificarà la ronda de Sant Antoni i el carrer Gran de Sant Andreu, i en els dos casos ho farà en dues fases, començant les obres durant el 2018. D'una banda, un cop finalitzin les obres del mercat de Sant Antoni i es retirin les carpes provisionals, el govern iniciarà la transformació de la via en un connector cívic amb més protagonisme per al vianant, la bicicleta i el transport públic. Tindrà voreres més amples, un únic carril de circulació per sentit –ara n'hi ha dos de pujada i un de baixada- i un carril bici bidireccional al centre. A Sant Andreu, el carrer passarà a ser de plataforma única, de manera que la prioritat serà per a vianants i bicicletes i desapareixerà la calçada segregada actual i l’espai exclusiu per a vehicles. La transformació de la ronda de Sant Antoni es farà en dues fases. La primera serà Urgell-Floridablanca i es preveu començar obres a l'octubre del 2018, mentre que la segona serà fins a Universitat i s'afrontarà en el següent mandat. La inversió del primer tram serà de 3,7 MEUR. La reurbanització de Gran de Sant Andreu es farà primer entre la rambla de Fabra i Puig i el carrer de Joan Torres, i després fins a la plaça Mossèn Clapés.  El pressupost és de 4,9 MEUR i les obres començaran al març, amb una durada d'un any.  La secció tipus de plataforma única comptarà amb una franja central d’un mínim de 3,5 metres d’amplada, pensada per a la circulació a velocitat reduïda, el pas de vehicles de serveis i les bicicletes. En funció de la disponibilitat d’espai que l’arbrat existent permeti en cada tram, aquesta franja serà més ampla, i es generaran uns espais d’entre 1,9 i 2 metres on es disposaran els contenidors de neteja, zones de càrrega i descàrrega, places d’aparcament i parterres. A cada banda, els espais que conformaran les voreres estaran delimitats per les façanes i una doble alineació de lledoners.


Cap a les dotze del migdia d’aquest divendres han caigut diverses plaques de formigó de la façana del parc de Bombers de Cambrils (Baix Camp), segons ha denunciat la UGT i han confirmat fonts dels Bombers de la Generalitat. El succés no ha fet ferits ni ha ocasionat danys als vehicles que hi havia estacionats. Les peces prefabricades revestien la façana i han caigut a terra davant les portes, que tampoc han quedat malmeses. Segons els Bombers, ràpidament s’han sanejat els fragments que corrien risc de caure, s’ha verificat que la zona era segura i s’ha retirar la runa per garantir l’operativitat de les instal·lacions, que s’ubiquen al polígon industrial Belianes.  A hores d’ara s’investiguen les causes del despreniment. Tot i que l’incident s’ha produït dos dies després dels intensos aiguats que van afectar la zona, el cos no confirma cap hipòtesi.  Per la seva banda, la secció sindical de la UGT dels Bombers de la Generalitat n’ha difós les imatges a les xarxes. En un parell de piulades, el sindicat ha retret al Govern que “els parcs de bombers cauen” i ha exigit un pla de xoc per “arreglar tots els parcs de Bombers enguany”.

Summary: Cauen diverses plaques de formigó de la façana del parc de Bombers de Cambrils